*Miklya Luzsányi Mónika*

**Dorka és Tádé Betlehemben**

– Babaruha! Kiskád! Hintőpor!

– Babaágy! Babakocsi! Pelenka!

– Mit csináltok, Tádé?

– Mit csináltok Dorka?

– Mit csinálnánk, mit csinálnánk? Pakolunk, mint ti is!

– És várjuk a kistesót… Csak olyan lassan érkezik…

– Ugyan már, ennyi kis várakozástól is megijedtek? Hiszen karácsonyra már itt lesz velünk a kistesó! Pont akkor fog születni, mint a Kisjézus! Rá is sokat vártak…

– Kik vártak rá?

– Mindenki. Az egész világ. Mert ez a kisbaba nem akármilyen kisgyerek volt ám, hanem Isten fia.

– Akkor Isten is nagyon várta már, hogy megszülessen, ugye, apa?

– Bizony, hogy várta. Miden apuka nagyon várja, hogy megszülessen a kisfia vagy a kislánya.

– De legeslegjobban az anyukák várják a babájukat. Ők, hordják a pocakjukban, nem igaz?

– De bizony, így van. Így volt ezzel Mária is, Jézus anyja. De ő nem csak úgy várta a babáját, mint a többi anyuka, hogy jaj, milyen lesz a szeme, a haja vagy a kezecskéje. Hanem egy kicsit jobban. Ugyanis neki egy angyal jelentette meg, hogy kisfia fog születni.

– Hűűűűűű…

– Egy igazi angyal?

– Bizony! És ez az angyal azt mondta Máriának, hogy a fia lesz a világ legnagyobb királya.

– Hű, akkor biztos királyi palotában született meg! Bíborban, bársonyban!

– Vagy egy menő klinikán!

– Nem, nem. Nem királyi palotában, nem is kórházban. Hanem egy rozzant istállóban.

– De miért?

– Ez nem igazság!

– Azért, mert Jézus szülei, Mária és József nagyon szegények voltak. József csak egy egyszerű ács volt. Nem volt sok pénze. Amikor Jézus születését várták, Betlehembe kellett menniük, mert népszámlálást rendelt el a császár. És mire odaértek, a városban már minden szállás tele volt.

– És hova fektették a Kisjézust?

– Egy jászolba. Az állatok etetőjébe. Puha szalma volt a párnája. Mária a kendőjével takargatta be, hogy meg ne fázzon. A barik puha gyapjukkal melengették, bocik és csacsik vigyázták az álmát.